Document ID: 32015D0799

Reference:
22.5.2015
FI
Euroopan unionin virallinen lehti
L 127/20
NEUVOSTON PÄÄTÖS (EU) 2015/799,
annettu 18 päivänä toukokuuta 2015,
jäsenvaltioille annettavasta valtuutuksesta tulla Euroopan unionin edun mukaisesti kalastusaluksen laivaväen koulutusta, pätevyyskirjoja ja vahdinpitoa koskevan Kansainvälisen merenkulkujärjestön yleissopimuksen osapuoleksi
(ETA:n kannalta merkityksellinen teksti)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 46 artiklan, 53 artiklan 1 kohdan ja 62 artiklan yhdessä sen 218 artiklan 6 kohdan a alakohdan v alakohdan ja 218 artiklan 8 kohdan ensimmäisen alakohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän (1),
sekä katsoo seuraavaa:
(1)
Kalastusaluksen laivaväen koulutusta, pätevyyskirjoja ja vahdinpitoa koskeva Kansainvälisen merenkulkujärjestön (IMO) yleissopimus, jäljempänä ’yleissopimus’, hyväksyttiin 7 päivänä heinäkuuta 1995 IMO:n koolle kutsumassa Lontoossa pidetyssä kansainvälisessä konferenssissa.
(2)
Yleissopimus tuli voimaan 29 päivänä syyskuuta 2012.
(3)
Yleissopimus edistää kansainvälisellä tasolla merkittävästi kalastusalaa parantamalla osaltaan ihmisten ja omaisuuden turvallisuutta ja siten myös meriympäristön suojelua. Sen vuoksi on toivottavaa, että sen määräykset pannaan täytäntöön mahdollisimman pian.
(4)
Merikalastus on eräs vaarallisimmista ammateista, ja siksi sopiva koulutus ja asianmukainen ammattipätevyys ovat keskeisiä keinoja, joilla onnettomuuksien määrää saadaan vähennettyä. Laivaväen ottamisen jäsenvaltioiden kalastusaluksille olisi kaikissa tapauksissa tapahduttava tuottamatta vaaraa merenkulun turvallisuudelle.
(5)
Kolmansien maiden kanssa tehtävien kestävää kalastusta koskevien kumppanuussopimusten, jäljempänä ’sopimukset’, puitteissa on tärkeää, että jäsenvaltion lipun alla purjehtivan kalastusaluksen laivaväellä on asianmukainen, lippuvaltion hyväksymillä todistuksilla osoitettu ammattipätevyys, jotta palvelukseen otto sopimuksissa määrätyin edellytyksin olisi mahdollista. Jäsenvaltioiden olisi pyrittävä kaikin keinoin välttämään kansainvälisen ja unionin oikeuden välinen ristiriita, mukaan lukien kaikki yleissopimuksen soveltamisesta mahdollisesti aiheutuvat negatiiviset vaikutukset sopimusten tekemiseen ja soveltamiseen. Asianomaisia kolmansia maita olisi lisäksi rohkaistava tulemaan yleissopimuksen osapuoliksi.
(6)
Euroopan parlamentti, neuvosto ja komissio edistävät meriturvallisuutta ja työturvallisuutta sekä kalastusaluksilla työskentelevän laivaväen ammattipätevyyden parantamista. Unioni tukee kalastusalan koulutusta taloudellisesti Euroopan kalatalousrahaston ja Euroopan meri- ja kalatalousrahaston kautta.
(7)
Yleissopimuksen liitteessä olevan I luvun 7 sääntö kuuluu unionin yksinomaiseen toimivaltaan siltä osin, kuin on kyse kalastusaluksen laivaväen tiettyjen henkilöstöluokkien ammattipätevyyden tunnustamista koskevista unionin säännöistä, ja vaikuttaa perussopimuksen määräyksiin ja unionin johdettuun oikeuteen, erityisesti Euroopan parlamentin ja neuvoston direktiiviin 2005/36/EY (2) siltä osin kuin on kyse unionin kansalaisista, joilla on jonkin jäsenvaltion tai kolmannen maan myöntämiä asiaankuuluvia todistuksia.
(8)
Unionista ei voi tulla yleissopimuksen osapuolta, koska ainoastaan valtiot voivat olla sen osapuolia.
(9)
Eräät jäsenvaltiot eivät ole vielä tulleet yleissopimuksen osapuoliksi, kun taas toiset jo ovat. Jäsenvaltioita, joilla on lippunsa alla purjehtivia kalastusaluksia tai yleissopimuksen soveltamisalaan kuuluvia merikalastusaluksia vastaanottavia satamia taikka kalastusaluksen laivaväen koulutuslaitoksia ja joista ei ole vielä tullut yleissopimuksen osapuolia, kehotetaan tekemään niin.
(10)
Siihen asti, kun kaikista jäsenvaltioist, joilla on lippunsa alla purjehtivia kalasatusaluksia tai yleissopimuksen soveltamisalaan kuuluvia merikalastusaluksia vastaanottavia satamia taikka kalastusaluksen laivaväen koulutuslaitoksia, on tullut yleissopimuksen osapuolia, kunkin yleissopimuksen osapuolena olevan jäsenvaltion olisi, varmistaakseen oikeudellisen yhteensopivuuden unionin lainsäädännön kanssa, sovellettava yleissopimuksen mukaista joustavuutta, erityisesti vastaavuuksia koskevaa yleissopimuksen liitteen I luvun 10 sääntöä, jotta yleissopimuksen soveltaminen mukautettaisiin direktiiviin 2005/36/EY.
(11)
Kunkin yleissopimuksen osapuolena olevan jäsenvaltion olisi varmistettava, että asianomaisten työntekijöiden ammatillinen pätevyys on arvioitu ja sen on todettu vastaavan yleissopimuksessa määrättyjä vähimmäisvaatimuksia, kun se tunnustaa sellaisesta jäsenvaltiosta, joka ei ole yleissopimuksen osapuoli, tulevien siirtotyöläisten ammatillisen pätevyyden direktiivin 2005/36/EY mukaisestia
(12)
Neuvoston olisi sen vuoksi Euroopan unionin toiminnasta tehdyn sopimuksen 2 artiklan 1 kohdan mukaisesti annettava jäsenvaltioille unionin edun mukaisesti valtuutus tulla yleissopimuksen osapuoliksi,
ON HYVÄKSYNYT TÄMÄN PÄÄTÖKSEN:
1 artikla
Valtuutetaan jäsenvaltiot tulemaan 7 päivänä heinäkuuta 1995 hyväksytyn kalastusaluksen laivaväen koulutusta, pätevyyskirjoja ja vahdinpitoa koskevan Kansainvälisen merenkulkujärjestön yleissopimuksen osapuoliksi siltä osin kuin on kyse sen unionin toimivaltaan kuuluvista osista.
Jäsenvaltioiden on yleissopimuksen 4 artiklan mukaisesti IMO:n pääsihteerille raportoidessaan annettava yleissopimuksen liitteen I luvun 10 sääntöön viitaten tietoja asianomaisista kansallisista säännöksistä, jotka koskevat yleissopimuksen soveltamisalaan kuuluvilla kalastusaluksilla olevan laivaväen pätevyyskirjojen tunnustamista, ottamalla huomioon asiaa koskevassa unionin lainsäädännössä säädetyt velvoitteet, jotka koskevat pätevyyden tunnustamista.
2 artikla
Jäsenvaltioiden, joilla on lippunsa alla purjehtivia kalastusaluksia tai yleissopimuksen soveltamisalaan kuuluvia merikalastusaluksia vastaanottavia satamia taikka kalastusaluksen laivaväen koulutuslaitoksia ja joista ei ole vielä tullut yleissopimuksen osapuolia, on pyrittävä toteuttamaan tarvittavat toimenpiteet yleissopimukseen liittymiskirjojensa tallettamiseksi Kansainvälisen merenkulkujärjestön pääsihteerin huostaan kohtuullisessa ajassa ja mahdollisuuksien mukaan viimeistään 23 päivänä toukokuuta 2017. Komissio antaa neuvostolle liittymisen edistymistä tarkastelevan kertomuksen viimeistään 23 päivänä toukokuuta 2018.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä toukokuuta 2015.
Neuvoston puolesta
Puheenjohtaja
M. SEILE
(1)  Ei vielä julkaistu virallisessa lehdessä.
(2)  Euroopan parlamentin ja neuvoston direktiivi 2005/36/EY, annettu 7 päivänä syyskuuta 2005, ammattipätevyyden tunnustamisesta (EUVL L 255, 30.9.2005, s. 22).

Summary:
Merikalastuksen työturvallisuuden parantaminen
Merikalastuksen työturvallisuuden parantaminen
TIIVISTELMÄ ASIAKIRJASTA:
Neuvoston päätös (EU) 2015/799 jäsenvaltioille annettavasta valtuutuksesta tulla Euroopan unionin edun mukaisesti kalastusaluksen laivaväen koulutusta, pätevyyskirjoja ja vahdinpitoa koskevan Kansainvälisen merenkulkujärjestön yleissopimuksen osapuoleksi
TIIVISTELMÄ
PÄÄTÖKSEN TARKOITUS
              
Siinä valtuutetaan EU-maat tulemaan kalastusaluksen laivaväen koulutusta, pätevyyskirjoja ja vahdinpitoa koskevan Kansainvälisen merenkulkujärjestön yleissopimuksen (STCW-F) osapuoleksi. Yleissopimus tuli voimaan vuonna 2012.
TÄRKEIMMÄT KOHDAT
Kansainvälisen merenkulkujärjestön (IMO) STCW-F-yleissopimuksessa määritellään kalastusaluksen laivaväen koulutusta, pätevyyskirjoja ja vahdinpitoa koskevat vähimmäisvaatimukset.
EU-maiden, jotka ovat oikeutettuja tulemaan yleissopimuksen osapuoliksi mutta eivät vielä ole sitä, olisi liityttävä siihen ”kohtuullisessa ajassa”. Tämän olisi tapahduttava mahdollisuuksien mukaan ennen  23. toukokuuta 2017.
—
              Tämä vaatimus on osoitettu ainoastaan sellaisille EU-maille, joilla on kalastusaluksia (yleensä pituudeltaan yli 24 metriä), merikalastusaluksia vastaanottavia satamia taikka kalastusaluksen laivaväen koulutuslaitoksia.
            
—
              Yleissopimus antaa IMO:lle toimivaltuudet hallituksen toimien tarkastamiseen, ja EU-maiden on toimitettava sille tietoa vaatimustenmukaisuudesta erityisesti merenkulkijoiden pätevyyskirjojen tunnustamisen osalta.
            
—
Euroopan komissio antaa neuvostolle EU-maiden liittymisen edistymistä tarkastelevan kertomuksen viimeistään 23. toukokuuta 2018.
            
—
              EU-maiden olisi tehtävä voitavansa taatakseen yleissopimuksen ja EU-lainsäädännön yhteensopivuus.
            
—
              Myös kolmansia maita olisi rohkaistava tulemaan yleissopimuksen osapuoliksi.
MISTÄ ALKAEN PÄÄTÖSTÄ SOVELLETAAN?
              
Se tuli voimaan 26. toukokuuta 2015.
TAUSTAA
              
Merikalastus on eräs vaarallisimmista ammateista, ja siksi sopiva koulutus ja asianmukainen ammattipätevyys ovat keskeisiä keinoja, joilla onnettomuuksien määrää saadaan vähennettyä.
STCW-F-yleissopimus on ensimmäinen yleissopimus, jossa määritellään kalastusaluksen laivaväen koulutusta, pätevyyskirjoja ja vahdinpitoa koskevat olennaiset vaatimukset kansainvälisellä tasolla. Aikaisemmin yksittäiset hallitukset määrittelivät standardit, joissa harvoin viitattiin muiden maiden toimintatapoihin. Tämän seurauksena standardit ja toimintatavat vaihtelivat suuresti.
STCW-F-yleissopimusta tarkistetaan parhaillaan sen nykyaikaistamiseksi, jotta siinä huomioitaisiin paremmin kalastusalan nykytilanne ja edistettäisiin useampien maiden osallistumista yleissopimukseen. Tarkistuksessa myös yhdenmukaistetaan yleissopimuksen rakenne aikaisemman kansainvälisen merenkulkijoiden koulutusta, pätevyyskirjoja ja vahdinpitoa koskevan yleissopimuksen (STCW) kanssa.
—
Merenkulkualan koulutus
SÄÄDÖS
            
Neuvoston päätös (EU) 2015/799, annettu 18 päivänä toukokuuta 2015, jäsenvaltioille annettavasta valtuutuksesta tulla Euroopan unionin edun mukaisesti kalastusaluksen laivaväen koulutusta, pätevyyskirjoja ja vahdinpitoa koskevan Kansainvälisen merenkulkujärjestön yleissopimuksen osapuoleksi (EUVL L 127, 22.5.2015, s. 20–21)
Viimeisin päivitys: 07.01.2016